Diari Oficial de la Generalitat Valenciana


Sumari del DOGV 7350, del 01-09-2014 (2014/7662)

ORDE 11/2014, de 25 d'agost, del conseller de Sanitat, per la qual s'establixen les bases reguladores i la convocatòria de la concessió, en règim de concurrència competitiva, de beques de formació en pràctiques per al projecte Sanitaris a Europa, acció de mobilitat «Persones en el mercat laboral» (PLM) del Programa Leonardo da Vinci.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7350

Data del DOGV
:   01-09-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/7662


Data del document
:   25-08-2014

Organisme emissor
:   Conselleria de Sanitat

Tipus de document
:   Ordre

Descriptors 

:   * ajuda pública

ORDE 11/2014, de 25 d'agost, del conseller de Sanitat, per la qual s'establixen les bases reguladores i la convocatòria de la concessió, en règim de concurrència competitiva, de beques de formació en pràctiques per al projecte Sanitaris a Europa, acció de mobilitat «Persones en el mercat laboral» (PLM) del Programa Leonardo da Vinci. [2014/7662]  
Mitjançant esta orde, la Conselleria de Sanitat, a través de l'Escola Valenciana d'Estudis de la Salut (d'ara en avant EVES), convoca l'assignació de 14 beques per al projecte Sanitaris a Europa (SANEUR), acció de mobilitat Persones en el mercat laboral (PLM) del Programa Leonardo da Vinci de la Unió Europea.  
La formació i el desenrotllament professional del personal sanitari és un aspecte fonamental en l'objectiu d'oferir al ciutadà una atenció sanitària de primer nivell. La Conselleria de Sanitat exercix les seues competències en este àmbit a través de l'EVES, dependent de la Subsecretaria, la qual té com a funcions el suport cientificotècnic a la Conselleria de Sanitat en matèria de formació, docència i investigació; la formació i la docència del personal sanitari en pregrau, postgrau, formació especialitzada, contínua i continuada en relació, si és el cas, amb altres institucions i organismes; la formació permanent dels professionals del sistema sanitari valencià; i garantir el compliment del sistema de qualitat dels plans formatius de la Conselleria de Sanitat.  
  
La Generalitat, amb la voluntat de fomentar la dimensió europea de la formació, ha participat activament en el desenrotllament dels diferents programes sectorials que conformaven el Programa d'Acció en l'Àmbit de l'Aprenentatge Permanent (PAP 2007-2013) establit per la Decisió número 1720/2006/CE, del Parlament Europeu i del Consell, de 15 de novembre de 2006 (DOUE L327, 24.11.2006), antecedent de l'actual Erasmus+. En eixe marc s'incloïa el Programa Leonardo da Vinci que, al seu torn, contemplava, entre les seues accions, la mobilitat de persones en el mercat laboral per a la realització de pràctiques professionals (PLM).  
Per tot això, l'EVES va presentar a la convocatòria de 2013 el projecte SANEUR que proposa una acció de mobilitat transnacional sectorial orientada als residents diplomats de les unitats docents d'especialització en medicina (MIR) i infermeria (EIR) de la Comunitat Valenciana. El projecte indicat es va formalitzar conjuntament amb socis intermediaris d'origen i destinació que, en el cas d'Itàlia, són Ateneajobs, SL, i Essenia UETP SRL.  
Els residents diplomats tenen ja formació especialitzada suficient per a exercir amb plena competència tècnica en un lloc de treball adequat a la seua formació. Les pràctiques de treball van orientades sobretot a l'aprenentatge de la manera de funcionar i treballar en els sistemes sanitaris dels països de destinació.  
El projecte, aprovat i finançat per la Unió Europea a través de l'Organisme Autònom de Programes Educatius Europeus (OAPEE), del Ministeri d'Educació, Cultura i Esport, oferix a especialistes de medicina familiar i comunitària i infermeria obstetricoginecològica (comares) l'oportunitat de treballar en un centre sanitari a Itàlia per a complementar i enriquir significativament la seua formació personal i professional.  
  
De conformitat amb el que establix la Llei 38/2003, de 17 de novembre, General de Subvencions, el Reial Decret 887/2006, de 21 de juliol, pel qual s'aprova el Reglament de la Llei General de Subvencions, i l'article 47.11 del Text Refós de la Llei d'Hisenda Pública de la Generalitat Valenciana; i en virtut de les facultats que em conferix l'article 28 de la Llei 5/1983, de 30 de desembre, del Consell i el Decret 4/2014, de 3 de gener del Consell, pel qual s'aprova el Reglament Orgànic i Funcional de la Conselleria de Sanitat  
  
  
ORDENE  
  
Article 1. Objecte  
1. Esta orde té per objecte establir les bases reguladores i convocar la concessió de 14 beques de mobilitat en el mercat laboral (PLM) del projecte Sanitaris a Europa (SANEUR), en el marc del Programa Leonardo da Vinci, inclòs en el Programa d'Aprenentatge Permanent de la Unió Europea, d'ara en avant «beques Leonardo», per a la realització de pràctiques professionals en centres sanitaris de la província de Salern, regió de Campània (Itàlia), durant 16 setmanes.  
  
Esta convocatòria es realitza davall dels principis de publicitat, transparència, objectivitat, igualtat i no discriminació.  
2. Serà aplicable a estes bases les normes comunitàries aplicables en cada cas, com seran, entre altres, el Programa Sectorial Leonardo da Vinci, projectes de mobilitat 2013. Així mateix seran aplicables els preceptes bàsics de la Llei 38/2003, de 17 de novembre, General de Subvencions, i del Reial Decret 887/2006, de 21 de juliol, pel qual s'aprova el Reglament de la Llei General de Subvencions i el Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, que tindran caràcter supletori respecte de les normes d'aplicació directa a les subvencions finançades amb càrrec a fons de la Unió Europea.  
  
  
Article 2. Beneficiaris  
Podran ser beneficiaris d'estes beques, els professionals sanitaris que hagen acabat l'especialitat MIR en les àrees de medicina familiar i comunitària o l'especialitat EIR en infermeria obstetricoginecològica (comares) en els anys 2013 i 2014, amb preferència d'aquells professionals que hagen realitzat la seua formació en les unitats docents valencianes d'estes especialitats.  
Les 14 beques de mobilitat es distribuïxen de la manera següent: set beques per a professionals sanitaris que hagen acabat la seua especialitat MIR en les àrees de medicina familiar i comunitària i set beques per a professionals sanitaris que hagen acabat la seua especialitat EIR en infermeria obstetricoginecològica (comares).  
En el cas de no cobrir-se la totalitat de les beques assignades a una de les especialitats, les beques no cobertes podran assignar-se a candidats de l'altra especialitat.  
La concessió i gaudi de les beques no establirà relació laboral, contractual o estatutària, alguna entre la persona beneficiària i l'Administració de la Comunitat Valenciana.  
  
Article 3. Finançament  
1. L'import global màxim de les ajudes que s'han de concedir no excedirà de quaranta-set mil huit-cents setanta-dos euros (47.872 ?), amb càrrec a l'aplicació pressupostària 88.03.53.6878.936.46.6 i línia de subvenció T748100, concernent al projecte SANEUR de número 1304-2-VO1-JIW78-88753, atorgada a la Conselleria de Sanitat a través de l'EVES per l'Organisme Autònom de Programes Educatius Europeus (OAPEE).  
2. La quantia màxima per beca és de 3.343.00 euros i fa referència a l'estada de 16 setmanes.  
3. La distribució dels fons per a la correcta gestió del projecte es realitzarà, de conformitat amb l'acord de partenariat subscrit entre les parts, de la manera següent.  
- EVES: 7.875 euros per a cobrir els costos del segur d'assegurança d'accidents, responsabilitat civil i assistència mèdica i les ajudes per a gastos de manutenció en forma de diners de butxaca.  
- Atheneajobs, SL: 6.387 euros per a cobrir els costos de col·laboració en l'entrevista de selecció dels participants, organitzar una reunió d'assessorament i informació amb els participants sobre el projecte i sobre les peculiaritats del sistema sanitari italià i de l'entorn cultural en què tindran lloc les pràctiques professionals, i, en especial, cobrir els costos dels bitllet d'avió (anada i tornada).  
- Essenia UETP SRL: 32.540 euros per a la preparació lingüística i cultural, per a l'allotjament, per a gestionar i administrar la relació amb els centres sanitaris d'acollida, prestar suport en la gestió i de les diverses etapes de les activitats exercides en el projecte, per al seguiment de les pràctiques professionals i suport al becari durant l'estada, per a la gestió de l'obtenció dels certificats que exigix l'OAPEE per a este tipus d'ajudes i l'elaboració dels informes d'avaluació final.  
  
4. L'òrgan gestor d'estes ajudes (EVES) transferirà als socis intermediaris els fons següents.  
4.1. A l'organització intermediària d'origen, 6.387 euros de la manera següent:  
 40 per cent, almenys 40 dies abans de l'inici de les pràctiques professionals.  
 40 per cent, amb la confirmació que tots els participants han iniciat les pràctiques.  
 20 per cent restant als dos mesos de finalitzar les practiques, màxim el 30 de maig de 2015.  
4.2. A l'organització intermediària de destinació, 32.540 euros de la manera següent:  
 40 per cent, almenys 40 dies abans de l'inici de les pràctiques professionals.  
 40 per cent, al complir-se les primeres huit setmanes de l'arribada dels 14 participants.  
 20 per cent restant als dos mesos de finalitzar les practiques, màxim el 30 de maig de 2015.  
  
Article 4. Naturalesa i quantia de l'ajuda  
Els participants beneficiaris de la beca rebran la dotació de la mateixa de la manera següent.  
- 400 ?, com a ajudes per a gastos de manutenció en forma de diners de butxaca durant l'estada.  
- Bitllets d'anada i tornada d'avió des de València a Salern, inclòs el trasllat des de l'aeroport al lloc d'allotjament.  
- Allotjament durant 16 setmanes en apartaments amb habitacions individuals o dobles, en els establiments seleccionats pels socis intermediaris.  
- Preparació lingüística i cultural en destinació, que inclou curs de formació en llengua i cultura italiana de 40 hores de duració.  
- Una assegurança d'accidents i responsabilitat civil, que inclou cobertura de gastos mèdics, en els termes, condicions i límits de cobertura que s'establisquen en la pòlissa que se subscriga a este efecte, que en tot cas, cobrirà l'assistència mèdica equivalent a la del sistema sanitari públic del país d'acollida que no cobrisca la targeta sanitària europea.  
  
Article 5. Bases reguladores  
S'aproven les bases per les quals es regix la present convocatòria, incloses com annex I, i la sol·licitud, com annex II.  
  
Article 6. Lliurament de les beques.  
Les ajudes per a gastos de manutenció durant l'estada en forma de diners de butxaca s'alliberaran, en la seua totalitat, directament als participants una vegada subscrit el contracte de compromís amb l'EVES previst en la base novena de les bases reguladores i en virtut del que disposa l'article 34.6.c de la Llei 6/2013, de 26 de desembre, de Pressupostos de la Generalitat, per a l'exercici 2014. La resta de les ajudes s'alliberaran als socis intermediaris d'acord amb allò que s'ha indicat en l'article 3 anterior.  
  
Article 7. No-subjecció a polítiques de competència  
A l'efecte del que establix el Decret 147 2007/, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques, les beques convocades no precisen notificació a la Comissió Europea, per no reunir els requisits arreplegats en l'esmentat article 107 del Tractat de Funcionament de la Unió Europea, ja que no comporten cap avantatge econòmic, ni cap desenrotllament d'una activitat econòmica en el mercat relacionada amb l'oferta de béns o servicis.  
  
Article 8. Recursos  
Contra esta orde, que posa fi a la via administrativa, els interessats podran interposar potestativament un recurs de reposició davant del mateix òrgan que l'ha dictat en el termini d'un mes, comptador des de l'endemà de la publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener; o bé, directament, un recurs contenciós-administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació, de conformitat amb el que preveuen els articles 10.1.a i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.  
  
  
DISPOSICIONS FINALS  
  
Primera. Facultat d'execució i desenrotllament  
S'autoritza la persona titular de la subdirecció general de l'Escola Valenciana d'Estudis de la Salut perquè dicte les resolucions complementàries que siguen necessàries per a dur a terme el que disposa esta orde  
  
Segona. Entrada en vigor  
Esta orde produirà efectes l'endemà de la seua publicació en el Diari Oficial de la Comunitat Valenciana.  
  
València 25 d'agost de 2014  
  
El conseller de Sanitat  
MANUEL LLOMBART FUERTES  
  
ANNEX I  
Bases per a la concessió de les ajudes  
  
Primera. Objecte  
Estes bases regulen la convocatòria i la concessió de 14 beques de mobilitat en el mercat laboral (PLM) del projecte Sanitaris a Europa (SANEUR), en el marc del Programa Leonardo da Vinci, inclòs en el Programa d'Aprenentatge Permanent de la Unió Europea, d'ara en avant «beques Leonardo», dels professionals sanitaris que es detallen en la base següent, per a la realització de pràctiques professionals en centres sanitaris de la província de Salern, regió de Campània (Itàlia), durant 16 setmanes.  
  
Segona. Beneficiaris  
Podran ser beneficiaris de la beca Leonardo els professionals sanitaris que hagen acabat la seua especialitat MIR en les àrees de medicina familiar i comunitària i EIR en infermeria obstetricoginecològica (comares) en els anys 2013 i 2014 i que a més reunisquen els requisits següents.  
a) Estar empadronat en qualsevol municipi de la Comunitat Valenciana amb anterioritat a la publicació d'esta orde.  
b) Posseir coneixements d'italià o anglès, amb un nivell mínim A2.  
c) No haver disfrutat amb anterioritat d'una beca de característiques semblants (programa Leonardo da Vinci, PLM), des de l'any 2007.  
  
Tercera. Contingut i duració de les estades  
1. Els professionals sanitaris seleccionats rebran les prestacions previstes en el projecte subvencionat per l'OAPEE amb el número de referència 0903-1-AS4-SEF53-80207 i consistiran en una ajuda d'allotjament i manutenció i l'accés a un període de pràctiques professionals en centres sanitaris de la província de Salern, regió de Campània (Itàlia), amb la realització d'una preparació lingüística i cultural de l'idioma italià.  
Les prestacions gestionades per les entitats participants en el projecte inclouen:  
a) Transporte aèria d'anada i tornada entre les ciutats de València i Salern  
b) Trasllat de/a l'aeroport de destinació.  
c) Un segur d'assistència sanitària, accidents i responsabilitat civil, que inclou cobertura de gastos mèdics, en els termes, condicions i límits de cobertura que s'establisquen en la pòlissa que se subscriga a este efecte.  
d) Allotjament durant 16 setmanes en apartaments amb habitacions individuals o dobles, en els establiments seleccionats pels socis intermediaris.  
e) Preparació lingüística i cultural en destinació, que inclou curs de formació en llengua i cultura italiana de 40 hores de duració, a realitzar a l'inici de l'estada en l'estranger, amb certificat final d'aprofitament.  
  
f) 400 euros, com a bossa per al manteniment durant l'estada.  
g) Seguiment i tutorització dels participants.  
h) Document de mobilitat Europass i certificats per a acreditar la participació.  
2. Les estades tindran una duració de 16 setmanes, i les pràctiques professionals es realitzaran en centres sanitaris de la província de Salern, regió de Campània (Itàlia), les quals s'iniciaran a partir de l'1 d'octubre de 2014 i finalitzaran com a màxim el 31 de març de 2015 inclusivament.  
3. Els socis intermediaris seran ATENEAJOBS, SL, i ESSENIA UETP, a través dels quals es realitzaran les prestacions a què es referixen les lletres a, b, d, e, g i h.  
  
Quarta. Incompatibilitat  
La participació en el programa serà incompatible amb el gaudi de qualsevol altra ajuda o subvenció per a la mateixa finalitat que la que ara es convoca, concedida per esta o una altra Administració o ens públics o privats, nacionals, de la Unió Europea o d'organismes internacionals.  
  
  
Quinta. Sol·licituds  
1. Les sol·licituds seran formalitzades d'acord amb el model de l'annex II, que es podrà descarregar del portal de l'EVES en Internet en la pàgina dedicada al projecte SANEUR.  
2. Les sol·licituds hauran d'anar acompanyades de la documentació següent.  
a) Títol, o justificant de tramitació de l'obtenció d'este, d'alguna de les especialitats incloses en la convocatòria.  
b) Certificat de l'expedient acadèmic de la llicenciatura, diplomatura o grau de medicina o infermeria, segons el cas.  
c) Currículum Europass.  
d) Certificat d'empadronament en algun municipi de la Comunitat Valenciana.  
e) Certificat de coneixement d'italià o anglès d'un nivell A2 o superior en alguna de les dos llengües, de conformitat amb el que establix el Decret 61/2013, de 17 de maig, del Consell, que establix un sistema de reconeixement de la competència en llengües estrangeres en la Comunitat Valenciana i crea la Comissió d'Acreditació de Nivells de Competència en Llengües Estrangeres.  
f) Declaració jurada de no haver disfrutat d'una beca de característiques semblants (programa Leonardo da Vinci, PLM) des de l'any 2007.  
  
3. Quan s'aporten fotocòpies dels documents acreditatius dels requisits i mèrits, estes hauran d'estar legalitzades davant de notari o compulsades per òrgans de cada administració pública que tinguen atribuïdes les competències d'expedició de còpies autèntiques de documents públics privats segons l'article 46 de Llei 30/1992, de 26 de novembre, de Règim Jurídic d'Administracions Públiques i Procediment Administratiu Comú.  
  
Sexta. Termini i lloc de presentació  
1. Les persones sol·licitants presentaran les sol·licituds en el termini de 15 dies naturals, a partir de l'endemà al de la publicació d'esta orde en el Diari Oficial de la Comunitat Valenciana.  
2. Les sol·licituds es presentaran en el registre de l'Escola Valenciana d'Estudis de la Salut o en qualsevol dels llocs i pels procediments a què fa referència l'article 38 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú.  
  
Sèptima. Instrucció i valoració de les sol·licituds  
1. L'òrgan competent per a l'ordenació i instrucció de l'expedient serà la Subdirecció General de l'Escola Valenciana d'Estudis de la Salut, la qual realitzarà d'ofici quantes actuacions considere necessàries per a la determinació, coneixement i comprovació de les dades en virtut dels quals s'haja de dictar la resolució.  
2. Per a la valoració de les sol·licituds es constituirà una comissió composta pels membres següents.  
- President/a: la persona titular de la Subdirecció General de l'Escola Valenciana d'Estudis de la Salut.  
- Secretari/ària: el/la cap/a del Servici de Gestió Administrativa de l'EVES.  
- Vocals:  
- El /la cap del Servici de Docència de l'EVES  
- El/la cap de la Secció de Programes Internacionals de l'EVES.  
  
- Un/a representant de la Unitat Docent d'Infermeria Obstetricoginecològica de la Comunitat Valenciana.  
- Un/a representant de les unitats docents multiprofessionals d'Atenció Familiar i Comunitària de la Comunitat Valenciana.  
En tots els casos els titulars de la comissió tindran suplents.  
3. La comissió de valoració podrà ser assistida pels representants del soci intermediari d'origen ATENEAJOBS, SL.  
4. La comissió ajustarà el seu funcionament al que establix l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
5. Finalitzat el termini de presentació de sol·licituds, la comissió procedirà a l'estudi corresponent, i es publicarà la llista provisional de sol·licituds admeses, admeses condicionals i excloses, amb la indicació de les causes d'exclusió.  
La dita llista serà exposada en la pàgina web de l'Escola Valenciana d'Estudis de la Salut i al tauler d'anuncis de l'EVES.  
6. En la llista provisional s'especificarà el termini, no superior a 10 dies naturals, perquè els interessats esmenen les faltes o acompanyen els documents acreditatius dels mèrits al·legats, amb l'advertència que, si no ho feren, se'ls tindrà per desistits en la seua sol·licitud de conformitat amb el que preveuen els articles 71.1 i 42.1 de la Llei 30/1992, de Règim Jurídic de les Administracions Públiques i del Procediment Administratiu Comú.  
7. Transcorregut el termini d'esmena d'errors i al·legacions, a través de la pàgina web de l'Escola Valenciana d'Estudis de la Salut i del tauler d'anuncis de l'EVES es publicarà la llista d'aspirants que passen a realitzar l'entrevista, i seran convocats per a esta. La no presentació a l'entrevista comportarà l'exclusió del procés de selecció.  
  
8. Una vegada celebrades les entrevistes, el/la subdirector/a general de l'EVES dictarà la resolució que fixarà la relació definitiva d'aspirants seleccionats per orde de puntuació, que serà exposada en la pàgina web de l'Escola Valenciana d'Estudis de la Salut, i al tauler d'anuncis de l'EVES.  
9. Contra la resolució del / de la subdirector/a general de l'EVES, podrà interposar-se un recurs d'alçada davant del subsecretari de la Conselleria de Sanitat en el termini d'un mes, de conformitat amb el que disposen els articles 107 i 114 de la Llei 30/1992, de 26 de novembre, de Règim Jurídic d'Administracions Públiques i Procediment Administratiu Comú  
  
Octava. Criteris de concessió  
Per a la selecció dels candidats s'aplicaran els següents criteris de valoració.  
- Haver realitzat la residència en alguna de les unitats docents següents: la Unitat Docent d'Infermeria Obstetricoginecològica de la Comunitat Valenciana i les unitats docents multiprofessionals d'Atenció Familiar i Comunitària de la Comunitat Valenciana: 2 punts.  
  
- Expedient acadèmic: fins a 4 punts.  
La valoració de l'expedient acadèmic s'efectuarà sumant les qualificacions obtingudes en totes les assignatures i dividint pel nombre d'assignatures comptabilitzades. La puntuació que ha d'aplicar-se per a cada qualificació és la següent:  
- Matrícula d'honor, 4 punts.  
- Excel·lent, 3 punts.  
- Notable, 2 punts.  
- Aprovat, convalidat, compensat, 1 punt.  
- Coneixements lingüístics d'italià o anglès amb certificat oficial per damunt del nivell A2: per cada idioma i nivell 0,5 punts, fins a 2 punts.  
- Entrevista personal: valorarà la idoneïtat i la motivació del candidat per a participar en una pràctica de mobilitat de 16 setmanes en l'estranger: fins a 2 punts.  
En cas d'empat, tindrà preferència el candidat que haja finalitzat primer l'especialitat i, si l'empat persistix, el candidat de més edat.  
  
Novena. Obligacions dels becaris  
Els becaris seleccionats hauran de formalitzar un contracte per a estades formatives Leonardo da Vinci amb l'EVES, en el qual constaran els seus drets i obligacions durant la duració del projecte SANEUR, ajustat al model oficial regulat per l'OAPEE per a este tipus de beques.  
  
  
Deu. Justificació i pagament  
L'import de les ajudes serà gestionat per l'EVES, beneficiari del projecte SANEUR, que cobrirà els costos del segur d'assegurança d'accidents, responsabilitat civil i assistència mèdica i les ajudes per a gastos de manutenció en forma de diners de butxaca, i pels socis intermediaris d'origen i de destinació arreplegats en la base tercera d'esta convocatòria, per a cobrir els gastos d'un desplaçament d'anada i tornada de València a Salern, trasllat de/a l'aeroport de destinació, allotjament, la gestió administrativa, els gastos de la formació lingüística i cultural i el seguiment i la tutorització dels participants.  
Haurà de conservar-se i presentar, en el seu moment, els justificants que exigix l'OAPEE per a este tipus d'ajudes.  
Els becaris queden sotmesos a allò que s'ha arreplegat en l'article 47 de la Llei d'Hisenda Pública de la Generalitat i l'article 14 de la Llei 38/2003, de 17 de novembre, General de Subvencions.  
  
Onze. Circumstàncies que donen lloc a la modificació de la resolució  
La concessió de l'ajuda serà modificada i procedirà el seu reintegrament i l'exigència de l'interés de demora des del moment del pagament de l'ajuda en els casos establits en els articles 37 i 38 de la Llei 38/2003, de 17 de novembre, en l'article 47.9 de la Llei d'Hisenda Pública de la Generalitat i l'article 12 del Decret 132/2009, de 4 de setembre, pel qual es regulen la concessió de beques.  
Les quantitats a reintegrar tindran la consideració d'ingressos de dret públic, i resultarà d'aplicació el que disposa el capítol I del títol II de la Llei 38/2003, de 17 de novembre, General de Subvencions.  
  
El procediment per al reintegrament de les subvencions serà, igualment, l'establit pels articles 41 i 42 de la Llei 38/2003, General de Subvencions, i pel títol VI de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.